Cyclone Yaas landfall likely between Dhamra and Balasore ବାତ୍ୟା ୟାସ୍ ଭୋର୍ ସାଢ଼େ ୫ଟାରୁ ୮ଟା ଭିତରେ ଧାମରାରୁ ବାଲେଶ୍ବର ଭିତରେ ଲ୍ୟାଣ୍ଡଫଲ୍ କରିପାରେ- News18 Odia\nବାତ୍ୟା ୟାସ୍ ଭୋର୍ ସାଢ଼େ ୫ଟାରୁ ୮ଟା ଭିତରେ ଧାମରାରୁ ବାଲେଶ୍ବର ଭିତରେ ଲ୍ୟାଣ୍ଡଫଲ୍ କରିପାରେ\nଘଣ୍ଟା ପ୍ରତି ୧୫ କିମି ବେଗରେ ସ୍ଥଳ ଭାଗ ମୁହାଁ ହେଉଥିବା ବାତ୍ୟା ୟାସ୍ ପହଞ୍ଚିବା ପୂର୍ବରୁ ଭଦ୍ରକ ଜିଲ୍ଲାର ଧାମରାରେ ପ୍ରବଳ ବର୍ଷା ହେଉଛି ଓ ପବନର ବେଗ ବଢ଼ିବାରେ ଲାଗିଛି । ବିଜୟୱାଡାରୁ ଆଉ ଛଅଟି NDRF ଟିମ୍ ଆସି ପହଞ୍ଚିଛନ୍ତି ।\nNews18 Odia | News18 Odia | May 25, 2021, 7:44 PM IST\nବାତ୍ୟା ୟାସର ପ୍ରଭାବରେ ମଙ୍ଗଳବାର ଅପରାହ୍ଣଠାରୁ ଭଦ୍ରକ ଜିଲ୍ଲାର ଧାମରାରେ ପ୍ରବଳ ବର୍ଷା ହେଉଛି ଓ ପବନର ବେଗ ବଢ଼ିବାରେ ଲାଗିଛି ।\nଓଡ଼ିଶା ଓ ପଶ୍ଚିମ ବଙ୍ଗର ଉପକୂଳ ଆଡ଼କୁ ମାଡ଼ି ଆସୁଥିବା ବାତ୍ୟା ୟାସ୍ ଏବେ ପାରାଦୀପଠାରୁ ୨୦୦ କିଲୋମିଟର୍ ଓ ବାଲେଶ୍ବରଠାରୁ ୨୯୦ କିଲୋମିଟର ଦୂରରେ ଅଛି । ଘଣ୍ଟା ପ୍ରତି ୧୫ କିଲୋମିଟର ବେଗରେ ସ୍ଥଳ ଭାଗ ମୁହାଁ ହେଉଥିବା ଏହି ଭୀଷଣ ସାମୁଦ୍ରିକ ବାତ୍ୟା ଭୋର୍ ସାଢ଼େ ୫ଟାରୁ ୮ଟା ମଧ୍ୟରେ ଭଦ୍ରକ ଜିଲ୍ଲାର ଧାମରାରୁ (Dhamra in Bhadrak) ବାଲେଶ୍ବର (Balasore) ମଧ୍ୟରେ କୌଣସି ଲ୍ୟାଣ୍ଡଫଲ୍ (cyclone Yaas landfall site) କରିପାରେ ବୋଲି ପାଣିପାଗ ବିଭାଗ ପକ୍ଷରୁ ପୂର୍ବାନୁମାନ କରାଯାଇଛି ।\nବାତ୍ୟା ୟାସ୍ (Cyclone Yaas) ଲ୍ୟାଣ୍ଡଫଲ୍ କରିବା ବେଳେ ପବନର ବେଗ ସର୍ବାଧିକ ୧୮୫ କିଲୋମିଟର ପ୍ରତି ଘଣ୍ଟା ରହିପାରେ । ଧାମରାରେ ହେଉଥିବା ପ୍ରବଳ ବର୍ଷା ଓ ପବନର ବେଗରୁ ଅନୁମାନ କରିହେଉଛି ଯେ ସ୍ଥଳ ଭାଗ ଛୁଇଁବା ମାତ୍ରେ ୟାସ୍ ରଚିବ ତାଣ୍ଡବ । ବାତ୍ୟା ସ୍ଥଳ ଭାଗର ଯେତିକି ନିକଟତର ହେଉଛି ସେତେକି ବେଗରେ ବଢୁଛି ପବନ ଓ ବର୍ଷା ।\nପାଣିପାଗ ବିଭାଗର ପୂର୍ବାନୁମାନ ଅନୁସାରେ ୟାସର ଲ୍ୟାଣ୍ଡଫଲ୍ ଧାମରା ନିକଟରେ ହେବାକୁ ଥିବାରୁ ଭଦ୍ରକ ଜିଲ୍ଲା ପ୍ରଶାସନ ତତ୍ପର ହୋଇପଡ଼ିଛି । ଲୋକଙ୍କ ମଧ୍ୟରେ ଭୟ ଓ ଆଶଙ୍କା ବଢି ବଢ଼ି ଚାଲିଛି ।\nମାଇକ୍ ମାଧ୍ୟମରେ ଲୋକଙ୍କୁ ସଜାଗ କରୁଛି ପ୍ରଶାସନ । ମଙ୍ଗଳବାର ସକାଳ ଠାରୁ ବର୍ଷା ଲାଗିରହିବାରୁ ସ୍ଥାନାନ୍ତର ପ୍ରକ୍ରିୟାରେ ସାମାନ୍ୟ ବାଧା ଦେଖାଦେଇଥିଲା । ତଥାପି ତଳିଆ ତଥା ବିପଦସଙ୍କୁଳ ସ୍ଥାନରୁ ଅଧିକାଂଶ ଲୋକଙ୍କୁ ସ୍ଥାନାନ୍ତର କରାଯାଇଛି ।\nଲୋକେ ନିତ୍ୟବ୍ୟହାର୍ଯ୍ୟ ସାମଗ୍ରୀ ଓ ଗୃହପାଳିତ ପଶୁପକ୍ଷୀଙ୍କୁ ଧରି ବାତ୍ୟା ଆଶ୍ରୟ ସ୍ଥଳକୁ ଚାଲି ଆସିଛନ୍ତି । ପାଖାପାଖି ୮୦ ହଜାରରୁ ଅଧିକ ଲୋକଙ୍କୁ ସ୍ଥାନାନ୍ତର କରିସାରିଛି ପ୍ରଶାସନ ।\nଉଦ୍ଧାର ଓ ସ୍ଥାନାନ୍ତର ପ୍ରକ୍ରିୟାରେ ଜିଲ୍ଲା ପ୍ରଶାସନର ଅଧିକାରୀ, ପୋଲିସ, ଅଗ୍ନିଶମ କର୍ମଚାରୀ, ଓଡ୍ରାଫ୍ ଓ ଏନ୍.ଡି.ଆର୍.ଏଫ୍. ଟିମ୍ ଲାଗିଛନ୍ତି । ଆଶା ଏବଂ ଅଙ୍ଗନବାଡି଼ କର୍ମୀମାନେ ଗାଁ ଗାଁ ବୁଲି ପ୍ରସୂତି ଓ ଆସନ୍ନ ପ୍ରସବାଙ୍କୁ ଡାକ୍ତରଖାନା ଓ ନିରାପଦ ଆଶ୍ରୟ ସ୍ଥଳକୁ ସ୍ଥାନାନ୍ତର କରିଛନ୍ତି ।\nପରିସ୍ଥିତିର ଗମ୍ଭୀରତାକୁ ଦୃଷ୍ଟିରେ ରଖି ବିଜୟୱାଡାରୁ ଅଧିକ ଛଅଟି ଏନ୍.ଡି.ଆର୍.ଏଫ୍. ଟିମ୍ (NDRF) ଭଦ୍ରକରେ ଆସି ପହଞ୍ଚିଛନ୍ତି । ସେମାନଙ୍କୁ ମିଶାଇ ଏବେ ଭଦ୍ରକରେ ଏନ୍.ଡି.ଆର୍.ଏଫ୍.ର ମୋ'ଟ ଦଶଟି ଟିମ୍ ନିୟୋଜିତ ଅଛନ୍ତି ।\nଚାନ୍ଦବାଲି ବ୍ଲକରେ ଦୁଇଟି ଟିମ୍, ଭଦ୍ରକ ବ୍ଲକରେ ଦୁଇଟି, ବାସୁଦେବପୁରରେ ଦୁଇଟି ଟିମ୍ ନିୟୋଜିତ ହୋଇଛନ୍ତି ।\nନିଜେ ଭଦ୍ରକ ଏସ୍.ପି. ତଟବର୍ତ୍ତୀ ଅଞ୍ଚଳକୁ ଯାଇ ସ୍ଥାନାନ୍ତର ପ୍ରକ୍ରିୟା ତଦାରଖ କରିଛନ୍ତି । ଧାମରା ସହ ଚାନ୍ଦବାଲି ଓ ବାସୁଦେବପୁର ଅଞ୍ଚଳରେ ବ୍ୟାପକ ପ୍ରସ୍ତୁତି କରିଛି ପ୍ରଶାସନ ।\nବାତ୍ୟା ଆଶ୍ରୟସ୍ଥଳୀରେ ଲୋକଙ୍କ ପାଇଁ ରନ୍ଧା ଖାଦ୍ୟ ସହ ଶୁଖିଲା ଖାଦ୍ୟର ବ୍ୟବସ୍ଥା କରାଯାଇଛି ।
